CELEX: 32016D0422
Language: lt
Date: 1458259200000
Title: 2016 m. kovo 18 d. Komisijos įgyvendinimo sprendimas (ES) 2016/422 dėl 2015 m. mokesčių zonų vienetinių tarifų atitikties Įgyvendinimo reglamento (ES) Nr. 391/2013 17 straipsniui (pranešta dokumentu Nr. C(2016) 1595) (Tekstas svarbus EEE)

22.3.2016   
               
               
                  LT
               
               
                  Europos Sąjungos oficialusis leidinys
               
               
                  L 75/68
               
            KOMISIJOS ĮGYVENDINIMO SPRENDIMAS (ES) 2016/422
      2016 m. kovo 18 d.
      dėl 2015 m. mokesčių zonų vienetinių tarifų atitikties Įgyvendinimo reglamento (ES) Nr. 391/2013 17 straipsniui
      
         
            (pranešta dokumentu Nr. C(2016) 1595)
         
      
      (Tekstas autentiškas tik vokiečių, italų ir slovakų kalbomis)
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentą) (1), ypač į jo 16 straipsnio 1 dalį,
      atsižvelgdama į 2013 m. gegužės 3 d. Komisijos įgyvendinimo reglamentą (ES) Nr. 391/2013, kuriuo nustatoma bendroji mokesčių už oro navigacijos paslaugas sistema (2), ypač į jo 17 straipsnio 1 dalies d punktą,
      kadangi:
      
                  (1)
               
               
                  Įgyvendinimo reglamentu (ES) Nr. 391/2013 nustatoma bendroji mokesčių už oro navigacijos paslaugas sistema. Bendroji mokesčių sistema yra viena iš priemonių, kuriomis siekiama pagal Europos Parlamento ir Tarybos reglamento (EB) Nr. 549/2004 (3) 11 straipsnį ir Komisijos įgyvendinimo reglamentą (ES) Nr. 390/2013 (4) parengto veiklos rezultatų plano tikslų;
               
            
                  (2)
               
               
                  Komisijos įgyvendinimo sprendimu 2014/132/ES (5) nustatyti antrojo ataskaitinio laikotarpio (2015–2019 m.) visos Sąjungos tiksliniai veiklos rodikliai, įskaitant maršrutinių oro navigacijos paslaugų ekonominio efektyvumo tikslinį rodiklį, išreikštą nustatytomis tokių paslaugų teikimo vieneto sąnaudomis;
               
            
                  (3)
               
               
                  pagal Įgyvendinimo reglamento (ES) Nr. 391/2013 17 straipsnio 1 dalies c punktą ir 17 straipsnio 2 dalį Komisija turi įvertinti 2015 m. mokesčių zonų vienetinius tarifus, apie kuriuos valstybės narės Komisijai pranešė peržiūrėjusios tikslinius veiklos rodiklius pagal Komisijos įgyvendinimo sprendimą (ES) 2015/348 (6). Atliekant vertinimą tikrinama minėtų vienetinių tarifų atitiktis įgyvendinimo reglamentams (ES) Nr. 390/2013 ir (ES) Nr. 391/2013;
               
            
                  (4)
               
               
                  Komisija, padedama Eurokontrolės veiklos rezultatų apžvalgos skyriaus ir centrinės maršruto mokesčių tarnybos, atliko vienetinių tarifų vertinimą, naudodamasi valstybių narių iki 2015 m. birželio 1 d. pateiktais duomenimis ir papildoma informacija bei susijusia peržiūrėtuose veiklos rezultatų planuose pateikta informacija. Atliekant vertinimą taip pat atsižvelgta į vienetinių tarifų taisymus, kuriuos valstybės narės atliko po tolesnio bendravimo su Komisija. Be to, vertinant 2015 m. vienetinius tarifus remtasi veiklos rezultatų apžvalgos įstaigos parengta antrojo ataskaitinio laikotarpio peržiūrėtų veiklos rezultatų planų apžvalgos ataskaita; ji Komisijai pateikta 2015 m. spalio 15 d.;
               
            
                  (5)
               
               
                  remdamasi tuo vertinimu, Komisija pagal Įgyvendinimo reglamento (ES) Nr. 391/2013 17 straipsnio 1 dalies d punktą nustatė, kad Austrijos, Italijos ir Slovakijos Respublikos 2015 m. maršruto mokesčių zonų vienetiniai tarifai atitinka įgyvendinimo reglamentus (ES) Nr. 390/2013 ir (ES) Nr. 391/2013;
               
            
                  (6)
               
               
                  pagal Įgyvendinimo reglamento (ES) Nr. 391/2013 17 straipsnio 1 dalies d punktą atitinkamoms valstybėms narėms turėtų būti pranešta apie šią išvadą;
               
            
                  (7)
               
               
                  atsižvelgiant į tai, kad minėtieji 2015 m. vienetiniai tarifai grindžiami veiklos rezultatų planais, priimtais vėliau nei metų, einančių prieš antrąjį ataskaitinį laikotarpį, lapkričio 1 d., primenama, kad pagal Įgyvendinimo reglamento (ES) Nr. 391/2013 17 straipsnio 2 dalį į pajamų skirtumą, susidariusį dėl pirminio vienetinio tarifo laikino taikymo 2015 m., turėtų būti atsižvelgiama apskaičiuojant 2016 metų vienetinį tarifą,
               
            PRIĖMĖ ŠĮ SPRENDIMĄ:
      1 straipsnis
      Priede nurodyti 2015 m. maršruto mokesčių zonos vienetiniai tarifai atitinka įgyvendinimo reglamentus (ES) Nr. 390/2013 ir (ES) Nr. 391/2013.
      2 straipsnis
      Šis sprendimas skirtas Italijos Respublikai, Austrijos Respublikai ir Slovakijos Respublikai.
      
         Priimta Briuselyje 2016 m. kovo 18 d.
         
            
               Komisijos vardu
            
            Violeta BULC
            
               Komisijos narė
            
         
      
      
         (1)  OL L 96, 2004 3 31, p. 10.
      
         (2)  OL L 128, 2013 5 9, p. 31.
      
         (3)  2004 m. kovo 10 d. Europos Parlamento ir Tarybos reglamentas (EB) Nr. 549/2004, nustatantis bendro Europos dangaus sukūrimo pagrindą (pagrindų reglamentas) (OL L 96, 2004 3 31, p. 1).
      
         (4)  2013 m. gegužės 3 d. Komisijos įgyvendinimo reglamentas (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas (OL L 128, 2013 5 9, p. 1).
      
         (5)  2014 m. kovo 11 d. Komisijos įgyvendinimo sprendimas, kuriuo nustatomi antrojo ataskaitinio laikotarpio (2015–2019 m.) visos Sąjungos oro eismo valdymo tinklo tiksliniai veiklos rodikliai ir įspėjamosios ribos (OL L 71, 2014 3 12, p. 20).
      
         (6)  2015 m. kovo 2 d. Komisijos įgyvendinimo sprendimas (ES) 2015/348 dėl kai kurių į nacionalinius arba funkcinių oro erdvės blokų planus, pateiktus pagal Europos Parlamento ir Tarybos reglamentą (EB) Nr. 549/2004, įrašytų tikslinių rodiklių suderinamumo su visos Sąjungos antrojo ataskaitinio laikotarpio tiksliniais veiklos rodikliais (OL L 60, 2015 3 4, p. 55).
      
         PRIEDAS
         
                      
                  
                  
                     Mokesčių zona
                  
                  
                     Praneštas 2015 m. maršruto vienetinis tarifas nacionaline valiuta (*) (ISO kodas)
                  
               
                     1
                  
                  
                     Austrija
                  
                  
                     73,34
                  
               
                     2
                  
                  
                     Italija
                  
                  
                     80,49
                  
               
                     3
                  
                  
                     Slovakija
                  
                  
                     54,99
                  
               
            (*)  Į šiuos vienetinius tarifus neįtrauktas administracinis vienetinis tarifas, nurodytas Įgyvendinimo reglamento (ES) Nr. 391/2013 18 straipsnio 1 dalyje ir taikomas valstybėms, kurios yra Eurokontrolės daugiašalio susitarimo dėl maršruto rinkliavų šalys.